### Resumé

En privat bygherre har anmodet om lokalplanen for boliger inden for kommuneplanens boligramme 7.B.6 nord for Engumvej, Tim Dam. Her er ønske om at opføre 48 tæt-lav boliger og 17 åben-lav boliger. Dertil er der ønske om at skabe et grønt fælles friareal for alle byens borgere nord for boligerne og frem til Engum Bæk.
I dag henligger området som landbrugsjord med levende hegn.

Teknisk Udvalg har igangsat udarbejdelse af lokalplan nr. 1359  og tillæg nr. 15 til [adresse] 2021-2033 i oktober 2022. Den private bygherre har undersøgt en række forhold igennem det sidste halvandet år og på baggrund af dette er bebyggelsesplanen ændret, derfor igangsættes sagen på ny.

### Sagsfremstilling

**Planens historik**

Teknisk Udvalg besluttede på mødet 4. oktober 2022, pkt. nr. 222, at igangsætte udarbejdelse af lokalplan nr. 1359 og tillæg nr. 15 til [adresse] 2021-2033. Her igangsattes en bebyggelsesplan med 36 tæt-lav boliger og 15 åben-lav boliger. Dertil skulle der udlægges en rekreativ ramme mellem boligområdet og Engum Bæk som grønt fælles friareal for alle byens borgere.

I mellemtiden har bygherre undersøgt, hvorledes lokalplanområdet påvirkes af støj og lugt. Her blev det bekræftet, at boligramme 7.B.4 og 7.B.5, som begge ligger nord for [adresse], er belastet af lugt fra omkringliggende landbrug. Dette har givet anledning til, at bygherre foreslår, at boligramme 7.B.5, der ejes af én af de samme ejere som lokalplanområdet, fjernes og at arealet i stedet overføres til dette lokalplanområde ved at udvide ramme 7.B.6. Dette har bygherre og forvaltningen haft en positiv dialog omkring, og på baggrund af det, er bebyggelsesplanen revideret.

**Lokalplanens indhold**
![Figur 1: Lokalplanens afgrænsning](data:image/jpeg;base64...)

*Figur 1: Kort over lokalplanområdet*

Lokalplanområdet er ca. 8,5 ha og beliggende i den nordligste del af Tim Dam øst for [adresse] og nord for [adresse]. Boligområdet får vejadgang fra [adresse] øst for [adresse] samt stiadgang mellem [adresse] og 13. Ved adgangsvejen tilføjes én parcelhusgrund i rækken af boliger på nordsiden af [adresse]. På nordsiden af de eksisterende boliger på [adresse] udlægges en grøn kile på ca. 10 meter, som skaber afstand til de nye boliger.

De nye rækkehuse ligger i tre klynger med et fælles gårdrum og med grønne kiler i forlængelse af de private baghaver. Disse grønne kiler har forbindelse til et stort fælles friareal nordøst for bebyggelsen, som bygherre ønsker at etablere nord for kommuneplanens boligramme.

I det store fælles friareal kan der etableres regnvandshåndtering, legepladser og opholdsarealer. Det er også her, der er plads til træer, som kan vokse sig større, end hvad der er hensigtsmæssigt i boligernes haver. Det fælles friareal skal være tilgængeligt for hele byen.

Tim Dam har ingen større sammenhængende fælles friarealer og har generel dårlig adgang til naturen. Tim Dam benytter skolen og sportspladsen i Engum til fritidsaktiviteter. Derfor vil det være til gavn for både Tim Dam og Engum med et offentligt tilgængelig fælles friareal. Uden for lokalplanens område, vil der potentielt kunne arbejdes med en natursti på sydsiden af Engum Bæk, som forbinder sportspladsen i [adresse] med det nye fælles friareal i Tim Dam.

Bygherre ønsker, at den enkelte grund for tæt-lav boliger er 200 m2. Dertil udlægges 200 m2 pr. tæt-lav bolig, der er påkrævet for et nyt boligområde, i det fælles friareal i kommuneplanens boligramme. Åben-lav boligerne udlægges med en grundstørrelse på 700-800 m2, dog med undtagelse af grunden med direkte adgang fra [adresse], den bliver ca. 1.430 m2, hvilket matcher de øvrige grundstørrelser langs [adresse].

![Udkast til fremtidig udnyttelse af lokalplanområdet](data:image/jpeg;base64...)

*Figur 2: Forslag til ny bebyggelsesplan*

Det oprindelige forslag havde 15 åben-lav boliger og 36 tæt-lav boliger. Dette er ændret til et forslag med 17 åben-lav boliger og 48 tæt-lav boliger. Det rekreative grønne areal nord for bebyggelsen er beliggende uden for boligrammen og indgår ikke som en del af det fælles friareal, boligerne som minimum skal have.

Tim Dam består i dag af 247 husstande med ca. 660 beboere. Af de 247 husstande er der få tæt-lav boliger. Den største gruppering er 14 rækkehuse på Enggårdstoften. En udvidelse med 48 tæt-lav boliger og 17 åben-lav boliger vil give flere borgere, men ikke rykke væsentligt på fordeling mellem åben-lav og tæt-lav boliger i Tim Dam. De nye tæt-lav boliger vil være et godt supplement til de få tæt-lav boliger, der er i Tim Dam i dag. Byudviklingen skal ske efter boligpolitikkens dogmer for boligudvikling blandt andet ved at styrke sammenhængskraften i Tim Dam, skabe gode fysiske sammenhænge til den omgivende by og sikre en blandet by med varieret boligudbud.

*![Bebyggelsesplan fra tidligere igangsættelse](data:image/jpeg;base64...)*

*Figur 3: Bebyggelsesplan fra tidligere igangsættelse*

**Kommuneplantillæg**

**![Kort med udvidelse af kommuneplanens boligramme 7.B.6](data:image/jpeg;base64...)**

*Figur 4: Kort med udvidelse af boligramme 7.B.6 samt ny rekreativ kommuneplanramme.*

Der er tre boligrammer i Tim Dam, som er udlagt til lav boligbebyggelse i form af tæt-lav og åben-lav boliger og som ikke er udnyttede. På nuværende tidspunkt er det alene kommuneplanramme 7.B.6, der kan udnyttes til boliger, idet arealerne nord for [adresse] ligger tæt på et landbrug med et dyrehold, der overskrider lugtgenegrænsen for nye boliger. Derfor foreslås det at udtage boligrammer 7.B.5 af kommuneplanen.

I det skitserede projekt, er der forslag om at udvide den eksisterende boligramme (7.B.6) samt at udlægge et areal uden for kommuneplanrammen til rekreativt formål til brug for hele byen. Dertil udtages den ikke udnyttede boligrammer (7.B.5) i [adresse] for [adresse].

**Vurdering af afledte konsekvenser**
Der skal foretages en helhedsvurdering af boliglokalplanens afledte konsekvenser, herunder offentlige investeringer, for at sikre en byudvikling i balance. Det kan være i forhold til f.eks. skoler, institutioner, idræt, veje, stier og kollektiv trafik.

Notat for afledte konsekvenser er under udarbejdelse, og vil være klart ved behandling af lokalplanforslaget.

**Høringsperiode**
Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg med anvendelsesændringer eller nyudlæg.

Høringsperioden for lokalplanen og tillægget er otte uger jævnfør planloven, da tillægget ændrer anvendelsen eller inddrager nye arealer, og dermed har særlig interesse for offentligheden.

**Overtagelsespligt/Frafaldserklæring**
Lokalplanområdet er privatejet og overføres fra land- til byzone. Det er aftalt med ejer, at der underskrives en frafaldserklæring.

### Klima og resiliensvurdering

Klima- og resiliensvurdering foretages i forbindelse med udarbejdelse af lokalplanforslaget, når der foreligger mere information.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** udarbejdelse af forslag til lokalplan nr. 1359 og tillæg nr. 15 igangsættes.

### Beslutning

Godkendt.

James Kristensen var fraværende.